Ruoka-apu ja kahvila ovat vaakalaudalla, koska nykyisten tilojen vuokrasopimus päättyy maaliskuun lopulla.

Pelastusarmeijan kahvilan jokainen pöytä on täynnä Nummenmäellä Turussa. Eurolla irtoaa kahvia ja pullaa. Tulijoille jaetaan numerolappu, jolla saa mukaansa myös ruokakassin.

Viime vuonna ilmaista ruoka-apua ja lähes ilmaista kahvia sai noin 25 000 ihmistä.

Tupa on täynnä eläkeläisiä, työttömiä, sairaita ja yksinhuoltajia, mutta ei enää kauan. Kahvila laittaa laput luukulle helmikuun lopussa. Samalla loppuu ruoka-apu.

Turkulainen Niina on pitkäaikaistyötön ja neljän lapsen yksinhuoltaja.

- Vanhin täyttää kohta 20 ja kävin täällä jo, kun hän oli lapsi. Miigo täyttää kohta kolme ja hän on käynyt täällä ihan vauvasta. Todella surullista. En tiedä, mitä teen, Niina toteaa Iltalehdelle.

- Miigo kutsuu tätä äijäkahvilaksi, mutta koskaan täällä ei ole kukaan humalassa tai tarvitse pelätä. Käymme täällä viikoittain, Niina jatkaa.

Sairauseläkkeellä oleva Sauli ihmettelee hyvin toimivan ruoka-avun lopettamista. PETRI MANSSILA

Viereisessä pöydässä istuvat sairauseläkkeellä olevat Sauli ja Markku. He eivät voi ymmärtää lopettamispäätöstä.

- Tämä on kaikille pienituloisille, työttömille, eläkeläisille ja sairaille tärkeä paikka. Olen käynyt täällä varmaan 15 vuotta. Olin opettaja, mutta sain aivoinfarktin, jouluja patavahtinakin ollut Sauli kertoo.

- Tänne ovat kaikki tervetulleita poliittisesta tai uskonnollisesta taustasta riippumatta, Markku sanoo.

Molemmat arvostavat paikkaa myös eri kulttuurien kohtauspaikkana.

- Tämä on harvoja paikkoja, joissa maahanmuuttajat ja suomalaiset kohtaavat. Viimeksi juttelin irakilaisten kanssa kristittyjen asemasta siellä. Heidän oli pakko lähteä pakoon vainoa, Sauli toteaa.

Palvelukeskuksen vetäjä Johanna Meinander jakoi viime vuonna tuhansia ruokakasseja. Ruokaa ja rahallista apua sai kaikkiaan noin 25 000 ihmistä. PETRI MANSSILA

Vuokrasopimus päättyy

Ruoka-apu ja kahvila ovat vaakalaudalla, koska nykyisten tilojen vuokrasopimus päättyy maaliskuun lopulla.

- Ruokakassien lisäksi jaamme ostoskortteja kauppoihin ja avustamme esimerkiksi lasten harrastuksissa. Jaamme myös maksusitoumuksia kirpputoreille, palvelukeskusta kolme vuotta pyörittänyt Johanna Meinander luettelee.

Palvelukeskus on toiminut nykyisissä tiloissa seitsemän vuotta.

Viime vuonna ruokaa ja muuta apua jaettiin yli 60 000 eurolla. Pääosa varoista kertyy joulupadoista.

Meinander on keskuksen ainoa palkattu työntekijä. Kutsu yt-neuvotteluihin tuli yllätyksenä.

- Vuokrasopimus päättyy maaliskuun lopussa, mutta meidän toiminta loppuu jo helmikuussa. En tiedä, mikä tässä on taustalla. Pelastusarmeijalla ei ilmeisesti ole varaa pitää enää tätä.

Turun kaupunki tuki toimintaa viime vuonna 5 000 eurolla. Meinanderin mukaan summa on pienentynyt vuosittain.

- Peruskuluja voisi pienentää, jos kaupunki lahjoittaisi meille tilat. Kaupungissa on paljon tyhjiä tiloja. Olemme kuitenkin suurimpia avustajia alueella. Jaamme ruokaa kaikkina arkipäivinä.

Ruokaa ovat lahjoittaneet Lidl ja K-kaupat. Meinander kiittelee erityisesti saksalaista kauppajättiä anteliaaksi.

Ruokakassissa on ruoan lisäksi hygieniatarvikkeita. PETRI MANSSILA

”Avustustyötä jatketaan”

Pelastusarmeijan päämajasta todetaan Iltalehdelle, että sosiaalisen avun jatkosta Turussa päätetään yt-neuvottelujen jälkeen.

- Siinä käydään läpi vaihtoehdot. Sosiaalista avustustyötä jatketaan Turussa, mutta se päättyy T-talossa. Tässä vaiheessa ei voi sanoa jatkosta, ennen kuin yt-neuvottelut on käyty, sosiaalisen työn esimies Marja-Liisa Mäkelä sanoo.

Hänen mukaansa tiloihin on tulossa remontti.

- Meille ei ole tarjottu mahdollisuutta jatkaa vuokralaisena niissä tiloissa, Mäkelä muistuttaa.

Hän ei suostu kertomaan, onko uusien tilojen etsintä käynnissä. Pelastusarmeija joutuu koko ajan pohtimaan myös avustustoiminnan muotoja.

- Hävikkiruokaa jaetaan Turussa eniten Helsingin jälkeen. Olemme pyrkineet eroon jonottamisesta ja esimerkiksi Tampereella varataan ensin aika sosiaaliohjaajalle.

Mäkelä muistuttaa, etteivät kaupungit enää välttämättä tue suoraa ruoka-apua.

- Nyt vaaditaan osallisuutta. Se voi olla vaikkapa retkiä.

Mäkelä ei usko, että kaupunkien nuiva suhtautuminen ruokajonoihin vaikuttaisi tukipäätöksiin.

- Ei se jonottaminen ole tätä päivää. Pitää olla yksilöllisempää palvelua.

Pelastusarmeijan kahvila Turussa täyttyy nopeasti maanantaista torstaihin. Eurolla saa kahvia, pullaa ja ruokakassin. PETRI MANSSILA

Uusi vuokralainen kiikarissa

Pelastusarmeijan tilat sijaitsevat niin sanotussa T-talossa. Kiinteistön omistaa Demokraattinen kulttuurisäätiö.

- Vuokrasopimus on irtisanottu jo syksyllä. Pelastusarmeija ei ole missään vaiheessa ottanut yhteyttä sopimuksen jatkamiseksi, säätiön asiamies Pertti Haverinen toteaa Iltalehdelle.

Hän vahvistaa, että tiloista on neuvoteltu samassa kiinteistössä toimivan Turun seudun Mielenterveyspalveluyhdistyksen kanssa.

- Sopimuksia ei ole allekirjoitettu, mutta ovat ilmaisseet halukkuutensa. He tarvitsevat lisää tilaa ja ovat olleet täällä pidempään vuokralla. Remontti on nyt hyvä tilaisuus.

Haverisen mukaan tiloihin on tulossa ainakin pintaremontti. Vuonna 1966 valmistuneessa kiinteistöstä on tutkittu myös asbestia.

- Asbestiremonttia ei ole tiedossa. Uusi vuokralainen voi aloittaa huhtikuun alusta.

Mielenterveyspalveluyhdistyksen hallinto ja kirpputori pyörivät jo samassa kiinteistössä.

- Siirrämme monipalvelukeskus Tsempin keskustasta Mikonkadulta tänne​​. Saamme koko henkilöstön saman katon alle. Keskustelimme säätiön kanssa jo syksyllä, Iltalehden tavoittama toiminnanjohtaja Ari Ropanen kertoo.

Tsemppi-talossa kuntoutetaan mielenterveyspotilaita. Asiakkaita on vuosittain noin 700.

- Tarkoitus ei ole ollut ajaa ketään pois ja meiltähän vapautuu nyt keskustasta noin 320 neliötä. Turussa on paljon vapaita tiloja.

Pelastusarmeijalta vapautuu 370 neliötä. Tsemppi-keskus aikoo jatkaa muun muassa kahvilatoimintaa.